Hevosenkenkä teater

Hevosenkenkä teater on Soome laste- ja nukuteater, mis asutati aastal 1975. Lavastaja ja teatrijuht Kirsi Siren on töötanud selles teatris algusaegadest peale ning toonud lavale üle 40 lavastuse. Teater tegutseb Espoos Juhannusmäel neljas erinevas majas, mis kõik kuuluvad Espoo linnale. 
2010. aastal liideti teatri juurde Soome mänguasjamuuseum (Suomen Lelumuseo), mis alates 2022. aastast kannab nime Leikki muuseum (Museo Leikki). Teatri juurde kuulub ka maja nimega Tusculum, kus viiakse läbi kunstiteraapiatöötubasid. 
Teater Hevosenkenkä on Soome teatriliidu liige. Teater, Leikki muuseum ja Tusculum kokku moodustavad lastekultuurikeskuse Hevosenkenkä, mis on Soome Lastekultuuri Assotsiatsiooni liige. 
Teatri eelajaloost.
1945. aastal sündinud ja tollal Aropaltio nime all tuntud Kirsi Siren omandas lavastaja-dramaturgi kraadi Soome Teatrikunstiakadeemias 1970. aasta kevadel. Ta osales Tamperes toimunud lasteteatrite seminaril, kus teatrikooli õpetaja Ritva Laatto rääkis, et plaanis on rajada Soome esimene professionaalne nukuteater, ja kutsus Kirsi Sireni asutajate hulka. Nii sündis nukuteater Vihreä Omena, kus Kirsi Siren töötas dramaturgina aastatel 1971–1975. Kui Kirsi õde Sara Siren tuli lavastaja ja nukunäitlejana Vihreä Omena teatrisse, hakati rääkima oma teatri loomisest ning 1975. aastal asutatigi teater Hevosenkenkä (eesti keeles hobuseraud).
Professionaalsed nukuteatrid Soomes.
1970. aastatel asutati viis professionaalset nukuteatrit: nukuteater Vihreä Omena 1971. aastal Helsingis (lõpetas tegutsemise 2003), Teater Hevosenkenkä 1975. aastal Espoos, Teater Peukalopotti 1976. aastal Vaasas (lõpetas tegutsemise 1996), Nukuteater Sampo 1977. aastal Helsingis ja Teater Mukamas 1979. aastal Tamperes.
Tänapäeval on Soomes kolm riiklikult rahastatud nukuteatrit: Teater Hevosenkenkä, Teater Mukamas ja Nukuteater Sampo. Lisaks on kümmekond vabaühendustena tegutsevat nukuteatrit, neist Helsingis tegutsevad Metropolitan Puppets ja Aura of Puppets. 
Teatri Hevosenkenkä ajaloost.
Teater Hevosenkenkä esimeseks lavastuseks oli Frank Tashlini kirjutatud muinasjutt "Karu, keda polnud olemas". Esietendus oli 1975. aasta kevadel Haukilahti koolis. Esialgu sai teater endale tegutsemispaigaks ühe ruumi Kokinkylä kooli kõrvalhoones. Hiljem õnnestus teatril saadanii riiklikku kui ka munitsipaaltoetust ning Espoo lasteteater oligi sündinud.1980. aastal kolis teater Juhannusmäe vanasse koolimajja, mis kohandati teatriks. Järgmiste aastate jooksul teater laienes ning 80-kohaline saal kasvas 130-kohaliseks. Õueala kuuri asemele ehitati kaasaegne hoone, kuhu said kolida tööruumid. 
2000. aastal avati pidulikult klaaskoridor, mis liitis hoovil oleva uue hoone vana teatrimajaga. Maja ülakorrusel on ajutiste näituste ala. Alumisel korrusel korraldatakse lastele nukutöötubasid, varjuteatri kursuseid ja viiakse läbi teemapäevi. 
2018. aastal ehitati Juhannusmäki sisehoovi, peahoone taha Tusculum. Vana-Roomas tähendas Tusculum kaitstud ruumi, mis oli mõeldud kunsti ja vaikuse jaoks. Teatri kõige uuem hoone on mõeldud rahulikeks kunstiteraapiatöötubadeks ning beebiringide tööks. 
Teater Hevosenkenkä 50.
Teatri 50. sünnipäevaks toodi 2025. aastal uuesti lavale teatri avalavastus "Karu, keda polnud olemas". Samal aastal ilmus ka teatri asutaja ja pikaajalise juhi Kirsi Sireni elulooraamat.